উরি হামলার পরে ভারত পাকিস্তানের মধ্যে সম্পর্কের চাপানউতোর অনেকখানি ছাই চাপা আগুনের মতো। দুই দেশের সম্পর্কের টানাপোড়েনের মাঝে পড়ে গিয়েছে বলিউড। মন্তব্য, পাল্টা মন্তব্য এবং বিতর্কের মাঝে পড়ে একের পর এক পাক অভিনেতা ও অভিনেত্রীকে বলিউডে প্রায় নিষিদ্ধই করা হচ্ছিল। কিন্তু এর মধ্যেই পাকিস্তানি অভিনেতা ফওয়াদ খান ফের সই করতে পারেন একটি ভারতীয় ছবিতে। সাম্প্রতিক খবর অনুযায়ী, জাতীয় পুরস্কার প্রাপ্ত চিত্রপরিচালক শ্যাম বেনেগাল-এর পরবর্তী ছবিতে অভিনয় করতে চলেছেন পাক অভিনেতা ফওয়াদ খান। এই ছবির গল্পই হল, দু’টি যুদ্ধরত দেশ আবার একত্রিত হচ্ছে শিল্পকলা এবং সংস্কৃতির মাধ্যেমে। ছবিতে ফওয়াদকে একজন সুরকারের চরিত্রে দেখা যাবে। ছবির নাম ‘ ইয়ে রাস্তে হ্যায় প্যায়ার কে’। ছবিটি পরিচালনা করবেন হর্ষ নারায়ণ।